Brażiljana tisraq €30,000 lis-sieħeb Malti Mara mill-Brażil nstabet ħatja li serqet mat-€30,000 lis-sieħeb tagħha biex tibgħathom lill-familja f'pajjiżha. Gleiciane Lino Achaval, li għandha 36 sena u toqgħod Ħ'Attard, kienet mixlija mill-Ispettur Trevor Micallef li fit-12 ta' April 2017 u fix-xhur ta' qabel, serqet 'credit card' u flus b'dannu għal Emanuel Camilleri. Kien fil-11 ta' Aprtil 2018 li Camilleri mar jiġbed il-flus mill-ATM tal-BOV u nduna li l-'cashlink visa' kienet nieqsa. Meta nforma lill-imsemmi bank sar jaf li kienu saru numru ta' tranżazzjonijiet u mill-investigazzjoni rriżulta li kienet Achaval li għamlithom. Ir-raġel għamel rapport lill-Pulizja fejn qalilhom li l-bank infurmah li kien għad baqalu €5,000 meta suppost kellu jkun hemm bejn €45,000 u €50,000. Huwa ikkonferma li kien f'relazzjoni ma' Achaval u li darba kien għaddilha flus għall-familja imma saħaq li ma kienx hu li approva t-tranżazzjonijiet li saru. Il-Pulizija kellmet lill-Brażiljana fejn din ċaħdet li kienet serqet u waqt li ammettiet li ġieli ġibdet flus u għamlet trasferimenti lejn pajjiżha sostniet li dan kollu bil-permess ta' Camilleri. Achaval tressqet quddiem il-Maġistrat Nadine Lia fejn minbarra lil Camilleri din semgħet, fost oħrajn, rappreżentant tal-Fexserv jispjega u jesebixxi 31 'invoice' tal-Western Union għal flus li Achaval kienet irċeviet mingħand Camilleri liema rċevuti juri li hija ġibdet madwar €31,000. Minbarra li sabitha ħatja tas-serq u ikkundannata 18-il xahar ħabs sospiżi għal tliet snin, il-Maġistrat Lia għamlet diversi osservazzjonijiet dwar nuqqasijiet li ħarġu mill-każ. Hija semmiet kif waqt il-kors tal-kawża xi persuna ċemplet mill-Ħabs lil Camilleri u qaltlu li jekk jaħfer lil Achaval qabel is-seduta tħallsu kollox. Waqt li semmiet kif baqa' ma ġiex stabbilit min kienet din il-persuna l-Maġistrat Lia irrimarkat li dan kien ta' preokkupazzjoni għax sar intralċ ta' provi permezz ta' terza persuna li għamlitha ta' messaġġier sabiex il-proċeduri kontra l-akkużata ma jissuktawx. Il-Maġistrat Lia osservat ukoll tibdil mill-ewwel verżjoni tax-xiehda ta' Camilleri għat-tieni waħda fejn irrimarkat li wara li kien qal li xi ħadd avviċinah biex ibiddel il-pożizzjoni tiegħu wara li reġgħet bdiet tgħix miegħu bidel il-verżjoni dwar jekk kinitx hi li ħaditlu l-flus. Osservazzjoni oħra li għamlet l-imsemmija maġistrat kien li meta ngħatat il-ħelsien mill-arrest Achaval obbligat ruħha li toqgħod fid-dar ta' ċertu Duncan Deguara mingħajr ma ntqal x'konnessjoni kien hemm bejniethom imbagħad marret tgħix ma' Camilleri mingħajr ma nfurmatha. Minbarra s-sentenza sospiża l-Maġistrat Lia talbet lill-Kummissarju tal-Pulizija jinvestiga lil Achaval dwar jekk kisritx il-kundizzjonijiet tal-ħelsien mill-arrest li kienet ingħatat fil-31 ta' Awwissu 2017.